b'\n_START_ARTICLE_\nAdmiral Graf Spee\n_START_SECTION_\nPalvelus\n_START_PARAGRAPH_\nTavanomaisten koeajojen ja miehist\xc3\xb6n koulutuksen j\xc3\xa4lkeen alus liitettiin laivastoon 9. huhtikuuta 1936. Alus oli laivaston lippulaivana Kielin laivaston\xc3\xa4yttelyss\xc3\xa4 29. toukokuuta, jolloin Adolf Hitler julkisti uuden laivastomuistomerkin Laboessa._NEWLINE_Alus oli 6.-26. kes\xc3\xa4kuuta kompassin kalibroinnissa ja tykist\xc3\xb6n koeammunnoissa Kanariansaarilla.\n_START_SECTION_\nEspanjan sis\xc3\xa4llissota\n_START_PARAGRAPH_\nEspanjan sis\xc3\xa4llissodassa Admiral Graf Spee oli kolmasti Espanjan rannikolla valvomassa kansainv\xc3\xa4lisi\xc3\xa4 sopimuksia. Ensimm\xc3\xa4isen kerran alus oli Espanjan rannikolla 20. elokuuta - 9. lokakuuta 1936, mink\xc3\xa4 j\xc3\xa4lkeen se oli huollossa Deutsche Werken telakalla 9. lokakuuta 1936 \xe2\x80\x93 11. helmikuuta 1937.. Toisen matkansa alus  teki 13. joulukuuta 1936 - 14. helmikuuta 1937 ja kolmannen 2. maaliskuuta - 6. toukokuuta 1937. Kolmannen matkan j\xc3\xa4lkeen alus edusti Saksaa Yrj\xc3\xb6 VI:n kruunajaisten yhteydess\xc3\xa4 j\xc3\xa4rjestetyss\xc3\xa4 Spitheadin laivastokatselmuksessa 15.-22. toukokuuta._NEWLINE_Alus l\xc3\xa4hti 23. kes\xc3\xa4kuuta Kielist\xc3\xa4 nelj\xc3\xa4nnelle matkalleen Espanjan rannikolle, mist\xc3\xa4 se palasi Kieliin 7. elokuuta. Syksyn merisotaharjoituksissa alus oli laivaston lippulaivana. Harjoitusten aikana alus teki 18. syyskuuta alkaneen kolmip\xc3\xa4iv\xc3\xa4isen vierailun Visbyhyn ja 1. joulukuuta alkaneen kaksip\xc3\xa4iv\xc3\xa4isen vierailun Kristiansandiin Norjaan. Aluksen p\xc3\xa4\xc3\xa4llikkyyden oli 2. lokakuuta vastaanottanut Walter Warzecha._NEWLINE_Viidennelle ja viimeiselle matkalleen Espanjan rannikolle alus l\xc3\xa4hti 7. helmikuuta 1938 Kielist\xc3\xa4, jonne se palasi 18. helmikuuta. Alus vieraili Norjan vuonoissa 29. kes\xc3\xa4kuuta - 9. hein\xc3\xa4kuuta ja se oli Kieliss\xc3\xa4 22. elokuuta osallistuen Prinz Eugenin vesillelaskutilaisuuteen, jossa olivat my\xc3\xb6s Hitler ja Unkarin valtionhoitaja amiraali Horthy._NEWLINE_Alus osallistui lippulaivana syksyn merisotaharjoituksiin. Alus oli modernisoitavana, jolloin kuusi 8,8 senttimetrin ilmatorjuntatykki\xc3\xa4 korvattiin 10,5 senttimetrin ilmatorjuntatykeill\xc3\xa4. Lis\xc3\xa4ksi alukselle asennettiin FMG G(gO) eli FUMO 22 -tutka et\xc3\xa4isyysmittariksi maston k\xc3\xa4rkeen. Aluksen sillan kummallakin puolella olleet valonheitinhyllyt korvattiin yhdell\xc3\xa4 sillan etuosaan valmistetulla hyllyll\xc3\xa4._NEWLINE_Telakalta vapauduttuaan alus purjehti Atlantilla 6.-23. lokakuuta ja 10.-24. marraskuuta, jolloin se vieraili Tangerissa, Vigossa ja Portugaletessa, joista viimeisess\xc3\xa4 aluksen p\xc3\xa4\xc3\xa4llikk\xc3\xb6n\xc3\xa4 oli 1. marraskuuta teht\xc3\xa4v\xc3\xa4n vastaanottanut kommodori Hans Langsdorff._NEWLINE_Aluksen kotisatamana oli 1. tammikuuta 1939 alkaen Wilhelmshaven. Alus oli 22.-24. maaliskuuta laivaston lippulaivana Memeliss\xc3\xa4, kun alue liitettiin Saksaan. Huhtikuussa laivaston komentaja amiraali Boehm nosti lippunsa aluksella laivaston l\xc3\xa4htiess\xc3\xa4 Atlantille merisotaharjoitukseen, johon osallistuivat kaikki Deutschland-luokan alukset ja Gneisenau sek\xc3\xa4 lukuisa joukko muita pienempi\xc3\xa4 aluksia. Alus oli 29.-31. toukokuuta Hampurissa vastaanottamassa Espanjasta palaavaa Legion Condoria.'